На основу члана 2. става 3. тачке х, члана 7. тачке е, члана 39. и члана 42. Закона о Централној банци Босне и Херцеговине („Службени гласник БиХ“ број: 1/97, 29/02, 13/03, 14/03, 09/05, 76/06 и 32/07), у складу с Политиком израде готовог новца – конвертибилне марке 100-УВ број: 78/10 од 26. маја 2010. године, Управни одбор Централне банке Босне и Херцеговине на 4. сједници од 26. априла 2012. године, доноси

ОДЛУКУ

о пуштању у оптицај новчаница конвертибилне марке

апоена 10, 20, 50 и 100 конвертибилних марака

Члан 1.

Централна банка Босне и Херцеговине штампала је новчанице конвертибилних марака (у даљем тексту: КМ) у апоенима од 10 КМ, 20 КМ, 50 КМ и 100 КМ, у складу с Одлуком Централне банке Босне и Херцеговине, 100-УВ број: 140/11 од 27. априла 2011. године.

Члан 2.

Новчанице КМ из члана 1. ове одлуке имају основна обиљежја и дизајн у свему утврђена Одлуком о основним обиљежјима и дизајну новчаница конвертибилне марке апоена 10, 20, 50 и 100 конвертибилних марака (“Службени гласник БиХ”, 22/11).

Члан 3.

Новчанице КМ из претходног члана ове одлуке штампане су с годином издања “2012”, у верзији Федерације Босне и Херцеговине и верзији Републике Српске.

Члан 4.

Обје верзије новчаница КМ из ове одлуке су, по Закону о Централној банци Босне и Херцеговине, равноправне и све јавне и приватне институције и установе, правна и физичка лица обавезна су их прихватити у њиховој номиналној вриједности као законско средство плаћања, када им се понуде у готовинским трансакцијама, односно у поравнању и плаћању било којих обавеза према њима, на цијелој територији Босне и Херцеговине.

Члан 5.

Почев од 1. јуна 2012. године Централна банка Босне и Херцеговине ће, преко Централног уреда, главних јединица и филијала, новчанице из ове одлуке пуштати у оптицај сукцесивно, у складу с инвентуром залиха новчаница и планом издавања новчаница у оптицају.

Члан 6.

Новчанице КМ у оптицају чија су основна обиљежја и дизајн утврђени Одлуком о издавању и пуштању у оптицај новчаница конвертибилне марке (“Службени гласник БиХ”, 10/98) и даље представљају законско средство плаћања у Босни и Херцеговини.

Члан 7.

Ова одлука ступа на снагу даном објављивања у “Службеном гласнику БиХ”, а објавиће се и у “Службеним новинама Федерације БиХ”, “Службеном гласнику Републике Српске” и “Службеном гласнику Брчко дистрикта БиХ”.

**100-УВ број**: **52/12 Предсједавајући**

**26. април 2012. године Управног одбора Централне банке**

**С а р а ј е в о Босне и Херцеговине**

**ГУВЕРНЕР**

**др Кемал Козарић**